สังคมข่าวหุ้น
*… ปลดล็อกเฟส 4 …
10 มิ.ย. 2563

เกียรติก้อง ว่องไวยากร
*… ปลดล็อกเฟส 4 …
*… ตลาดหุ้นไทยยังไปต่อ แต่วอลุ่มเริ่มหาย ขานรับรัฐบาลเตรียมปลดล็อกดาวน์ระยะที่ 4 คอนเสิร์ต โรงเรียนนานาชาติ กวดวิชา สปา เปิดได้หมด ยกเว้นร้านเหล้า คาราโอเกะ และเตรียมจะยกเลิกเคอร์ฟิว หลังสถานการณ์แพร่ระบาดไวรัสโควิด-19 เริ่มนิ่ง ปัจจัยในประเทศหนุน ส่วนปัจจัยต่างประเทศ ยังไม่เปลี่ยนแปลงมากนัก ทำให้มีแรงเก็งกำไรเข้ามาต่อเนื่อง ต่างชาติซื้อสุทธิอีกวานนี้ แนวรับ 1,390 จุด แนวต้าน 1,425 จุด …
*… แบงก์ตุนสำรองส่วนเกิน ทยอยเปิดตัวเลขกันออกมา ล่าสุด KKP, TISCO เปิดตัวเลขออกมาแล้ว แต่ละแห่งมีไม่ต่ำกว่า 1.8 พันล้านบาท ตุนไว้ในกระเป๋า หากไตรมาสไหนยุบ ก็เอาเข้ามาเสริม การันตีงบปีนี้ไม่แย่อย่างที่คาด ส่วนใครจะใช้กันมากน้อยแค่ไหนขึ้นอยู่กับสถานการณ์ แต่ไตรมาสที่ 2 คาดว่าจะมีการใช้กันมาก รวมทั้งแบงก์รายอื่นที่ยังอุบตัวเลขไว้ กูรูปรับราคาเป้าหมาย KKP เพิ่มเป็น 64 บาท น่าสนใช่มั้ย …
*… หุ้นซูเปอร์วาเลนไทน์ BAM-CHAYO-JMT หุ้นกลุ่มบริหารหนี้เน่า หลังสถานการณ์โควิด-19 ระบาดหนัก เปิดโอกาสให้หุ้นกลุ่มนี้ทยอยเข้าสะสมหนี้เสีย ในราคาที่ดี เพื่อมาขยายพอร์ตบริษัท ซึ่งจะสามารถเก็บเกี่ยวผลตอบแทนได้ตั้งแต่ปี 2564 นำโดย BAM ราคาเป้าหมาย 26.50 บาท CHAYO ราคาเป้าหมาย 8.40 บาท และ JMT ราคาเป้าหมาย 24.10 บาท …
*… ดีเดย์ 12 มิ.ย.นี้ นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) นัดหารือกับก.ล.ต. พร้อมด้วยคณะกรรมการกำกับและพัฒนาตราสารหนี้ ผู้แทนสำนักงานเศรษฐกิจการคลัง กรมสรรพากร นายกสมาคมบริษัทบริหารสินทรัพย์ไทย บริษัทหลักทรัพย์ และบริษัทหลักทรัพย์จัดการกองทุน เกี่ยวกับรูปแบบและแนวทางการจัดตั้งกองทุนตราสารหนี้ที่ได้รับการจัดอันดับความน่าเชื่อถือต่ำกว่าระดับที่สามารถลงทุนได้ (High Yield Bond หรือ non investment grade bond) ตามที่ได้รับมอบหมายจากนายสมคิด จาตุศรีพิทักษ์ รองนายกรัฐมนตรี ให้พิจารณาแนวทางการดูแลตราสารหนี้ทุกประเภท รวมทั้งตราสาร HYB เพื่อหาข้อสรุปและเตรียมเสนอกระทรวงการคลังพิจารณาต่อไป หุ้นกู้ต่ำเกณฑ์ลงทุนได้เฮถ้วนหน้า แต่ไม่ใช่ทุกบริษัท เพราะต้องดูฐานะการเงินและงบประกอบด้วยนะ …
*… แสนสิริ ใจถึงพึ่งได้ ผนึก 6 สถาบันการเงินชั้นนำ เปิดขายหุ้นกู้ด้อยสิทธิลักษณะคล้ายทุนฯ หรือหุ้นกู้ชั่วนิรันดร์ ดอกเบี้ย 5 ปีแรกที่ 8.50% ต่อปี นำทุนเสริมแกร่งรับแผนโต 3 ปี ด้วยเป้าขาย 1.2 แสนล้านบาท เปิดเสนอขายผู้ลงทุนทั่วไปไม่เกิน 3,000 ล้านบาท จองซื้อขั้นต่ำ 100,000 บาท และทวีคูณครั้งละ 100,000 บาท โดยจะเปิดจองในวันที่ 22-25 มิถุนายน 2563 นี้ …
*… ธีรเดช เกิดสำอางค์ ประธานเจ้าหน้าที่บริหาร กลุ่มธุรกิจพฤกษา เรียลเอสเตท ออกแคมเปญ “พฤกษาทาวน์เฮาส์ให้มากกว่า” โดยมอบสิทธิพิเศษมากมาย อาทิ อยู่ฟรีไม่ต้องผ่อนนานถึง 2 ปี ฟรีทองคำ ฟรีทุกค่าใช้จ่ายวันโอน สำหรับลูกค้าที่จองทาวน์เฮาส์พฤกษา ได้แก่ แบรนด์บ้านพฤกษา พฤกษาวิลล์ เดอะคอนเนค และพาทิโอ ซึ่งเป็นบ้านพร้อมอยู่ จำนวน 98 โครงการ ที่เข้าร่วมทั่วประเทศ โดยปัจจุบันบริษัทสามารถทำยอดขายจากแคมเปญได้กว่า 850 ล้านบาท ผู้บริหารออกมาเตือนนักช้อปรีบจองด่วนก่อนหมดโปร …
*… กสิกรไทยรุกหนัก เปิดตัวบัตรเงินด่วน Xpress Cash ใหม่ ชูจุดเด่น “รูด กด ผ่อน ช่วยได้ในบัตรเดียว” เสริมความล้ำให้ใช้งานผ่านแอปฯ K PLUS ตอบโจทย์ไลฟ์สไตล์วัยทำงานยุคดิจิทัล ธนาคารกสิกรไทยเปิดตัวบัตรเงินด่วน Xpress Cash (เอ็กซ์เพรสแคช) ใหม่ ชูจุดเด่นเป็นบัตรเงินด่วนบัตรเดียวที่ลูกค้าสามารถ “รูดซื้อ กดเงินสด รูดผ่อน” ทำได้ครบจบในบัตรเดียว สามารถรูดซื้อสินค้า กดเงินสดได้ที่ตู้เอทีเอ็มที่มีสัญลักษณ์ ATM Pool ฟรีค่าธรรมเนียม แถมด้วยสิทธิพิเศษรูดผ่อนสินค้า นานสูงสุดถึง 36 เดือน หรือรับโปร 0%